મોટાભાગે આજનો યુવાન નિખાલસ છે. નિષ્કપટી પણ ખરો ! એનામાં બદલાની ભાવના મરી પરવારવાની હોય એવું ન કહી શકો, કેમ કે એનામાં એ ગુણ આવ્યો જ નથી. નિખાલસ છે એટલે જ એ પોતાની ઇચ્છાઓ તમારી સમક્ષ રજૂ કરી દે છે. તમને એ કહી દે છે કે, ‘હું ડૉક્ટર કે વકીલ નહીં બનું, હું સિંગર, ડાંસર કે એક્ટર થઈશ.’ આ વાતને ન સ્વીકારતા જ્યારે તમે એને સંભળાવો છો કે, ‘મેં મારા બાપાને ક્યારેય નહોતું કીધું કે હું ખેતી નહીં કરું.’ ત્યારે તમારે વિચારવું જોઈએ કે જો તમે એ સમયે કહી દીધું હોત તો ! તો કદાચ આજે આ રીતે પસ્તાવો ન કર્યો હોત. આ જ તો વાત છે આજના યંગમાં. એ વર્ષો સુધી કે વર્ષો પછી પસ્તાવો કરવા નથી માંગતો. અને એટલે જ એ આજે જે ચાહે છે એ કહી દે છે. જે ઇચ્છે છે એ કરવા મથે છે, એ માટે ઝઝૂમે છે.